b'\n_START_ARTICLE_\nTuberkulinski ko\xc5\xbeni test\n_START_PARAGRAPH_\nTuberkulinski ko\xc5\xbeni test ali Mantouxov test je test, ki ga napravimo pri sumu na tuberkulozo. Najpogosteje se izvaja na podlakteh. V ko\xc5\xbeo, natan\xc4\x8dneje med plasti dermisa, se vbrizga tuberkulin. Tuberkulin (PPD ali pre\xc4\x8di\xc5\xa1\xc4\x8den proteinski derivat) deluje kot antigen, proti kateremu imunski sistem spro\xc5\xbei odgovor. Nastane oteklina in rde\xc4\x8dina. Oseba, ki je bila izpostavljena bakterijam tuberkuloze (Mycobacterium tuberculosis) in ki ima normalno delujo\xc4\x8d imunski sistem, se bo na vbrizgane antigene odzvala s ko\xc5\xbeno reakcijo. Ko\xc5\xbea na mestu vbrizga postane tr\xc5\xa1a (induracija) ter rde\xc4\x8da (eritem). Osebe z oslabljenim imunskim sistemom (npr. pri oku\xc5\xbebi s HIV) te ko\xc5\xbene spremembe ne bodo razvile. Po 48-72 urah se izmeri premer zatrdline v milimetrih in se glede na to oceni, ali je test pozitiven ali negativen. Pozitiven test ka\xc5\xbee na to, da je oseba bila izpostavljena bacilom tuberkuloze, ne pove pa, ali je oku\xc5\xbeba trenutno aktivna, ali je morda \xc5\xbee pozdravljena. Negativen test pove, da oseba ni bila v stiku z bacili, ali pa da je imunski sistem toliko oslabljen, da ne zmore odziva na bakterije.'